กองทุนบัวหลวงปัดข่าวลือซื้อหุ้น CPALL เพิ่ม
กองทุนบัวหลวงปัดข่าวลือซื้อหุ้น CPALL เพิ่ม
19 ม.ค. 2559

นางวรวรรณ ธาราภูมิ ประธานเจ้าหน้าที่บริหาร บริษัทหลักทรัพย์ บัวหลวง จำกัด (มหาชน) เปิดเผยว่า บริษัทได้โพสต์ข้อความในเฟซบุ๊คในช่วงบ่ายวันนี้ปฏิเสธกระแสข่าวลือที่ว่า กองทุนภายใต้การบริหารของ บมจ.บัวหลวงได้เข้าซื้อหุ้น บริษัท ซีพีออล์ จำกัด (มหาชน) หรือ CPALL เพิ่ม โดยเทียบจำนวนหุ้นในเดือน พ.ย.58 กับเดือน ธ.ค.58 แล้วพบว่ามีจำนวนหุ้นเพิ่มขึ้น
ทั้งนี้ นางวรวรรณ ชี้แจงว่า หลังจากมีเรื่องอินไซเดอร์ออกมาเป็นข่าว และผู้บริหารของ CPALL ยืนยันไม่ลาออก กองทุนของบลจ.บัวหลวงก็ไม่เคยซื้อหุ้น CPALL เพิ่มเลย และจำนวนหุ้นที่มีการอ้างในข้อมูลที่เผยแพร่ผ่านสื่อโซเชียลนั้นยังมีส่วนไม่ถูกต้อง ดังนั้น บลจ.บัวหลวง จึงอยู่ระหว่างการตรวจสอบที่มาที่ไปว่าเป็นอย่างไร
ขณะที่ราคาหุ้น CPALL เมื่อเวลา 14.52 น.บวกขึ้นมา 1.20% มาอยู่ที่ 42.25 บาท เพิ่มขึ้น 0.50 บาท ด้วยมูลค่าการซื้อขาย 484.60 ล้านบาท
อนึ่ง สัปดาห์ก่อน นางวรวรรณ ในฐานะประธานกรรมการสภาธุรกิจตลาดทุนไทย (FETCO) กล่าวว่า เมื่อปลายปี 58 สมาคมบริษัทหลักทรัพย์จัดการกองทุน(บลจ.)ได้ทำหนังสือไปถึง CPALL ให้แสดงความรับผิดชอบต่อกรณีการทำผิดกฎหลักธรรมมาภิบาล หลังจากที่คณะกรรมการกำกับหลักทรัพย์และตลาดหลักทรัพย์ (ก.ล.ต.)เปรียบเทียบปรับผู้บริหารของ CPALL บางรายที่อาศัยข้อมูลภายในเข้าซื้อหุ้นบมจ.สยามแม็คโคร (MAKRO)
ด้านนางสุภาพร ลีนะบรรจง รักษาการประธานเจ้าหน้าที่การลงทุน บลจ. กรุงศรี กล่าวว่า ขณะนี้บริษัทได้ลดการถือครองหลักทรัพย์ตัวหนึ่งที่เกี่ยวข้องกับการใช้อินไซด์เดอร์ โดยลดสัดส่วนการถือครองลงจากเดิมที่ติด 1 ใน 5 หลักทรัพย์ที่กองทุนถือครองมากที่สุด ลงมาเหลือระดับการถือครองในบางส่วน และหากภายในสิ้นเดือนม.ค.นี้ ยังไม่มีความชัดเจนของเรื่องนี้ กองทุนภายใต้การบริหารของบริษัทก็จะทยอยลดน้ำหนักการลงทุนลงอีก เพราะการเลือกลงทุนมองถึงเรื่องธรรมาภิบาลด้วย
               